ม.หอการค้าเผยดัชนีเชื่อมั่นผู้บริโภค ม.ค.60 เพิ่มขึ้นอยู่ที่ 74.5
ม.หอการค้าเผยดัชนีเชื่อมั่นผู้บริโภค ม.ค.60 เพิ่มขึ้นอยู่ที่ 74.5
2 ก.พ. 2560

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภคในเดือน ม.ค. 60 อยู่ที่ 74.5 จาก 73.7 ในเดือน ธ.ค.59 โดยดัชนีฯ ปรับตัวดีขึ้นต่อเนื่องเป็นเดือนที่ 2 แม้ว่าจะมีสถานการณ์น้ำท่วมในภาคใต้
ขณะที่ดัชนีความเชื่อมั่นต่อเศรษฐกิจโดยรวม อยู่ที่ 63.1 จาก 62.5 ในเดือน ธ.ค.59  ส่วนดัชนีความเชื่อมั่นเกี่ยวกับโอกาสการหางานทำ อยู่ที่ 69.1 จาก 68.2 และ ดัชนีความเชื่อมั่นเกี่ยวกับรายได้ในอนาคต อยู่ที่ 91.2 จาก 90.3
ปัจจัยบวก ได้แก่ การส่งออกในเดือน ธ.ค.59 เพิ่มขึ้น 6.23%, สำนักงานเศรษฐกิจการคลัง (สศค.) ปรับประมาณการอัตราการขยายตัวทางเศรษฐกิจ (GDP) ปี 60 เพิ่มเป็น 3.6%, เงินบาทปรับตัวแข็งค่าขึ้นเล็กน้อย, ความคาดหวังของประชาชนต่อมาตรการกระตุ้นเศรษฐกิจของรัฐบาลว่าจะส่งผลดีต่อภาวะเศรษฐกิจ
ขณะที่ปัจจัยลบ ได้แก่ ราคาน้ำมันปรับตัวเพิ่มขึ้น, สศค.ลดคาดการณ์ GDP ปี 59 เหลือ 3.2% จากเดิมคาด 3.3%, ราคาพืชผลทางการเกษตรยังทรงตัวในระดับต่ำ, ผู้บริโภคกังวลปัญหาค่าครองชีพและราคาสินค้าที่ยังทรงตัวในระดับสูง, ความกังวลสถานการณ์น้ำท่วมในพื้นที่ภาคใต้ และความกังวลต่อความไม่แน่นอนของการฟื้นตัวเศรษฐกิจโลก รวมทั้งนโยบายเศรษฐกิจของนายโดนัลด์ ทรัมป์ ประธานาธิบดีสหรัฐฯ เพราะมองว่าอาจจะกระทบต่อการส่งออกและเศรษฐกิจไทยในอนาคต